До

Г-жа Беата Шидло

Премиер на Полската Република

УВАЖАЕМА ГОСПОЖО ПРЕМИЕР,

Пишем Ви в качеството си на Президент и Генерален директор на Европейския съюз за радио и телевизия, за да споделим загрижеността си по повод публикуваната информация за развитието на обществените медии в Полша.

Нашата тревога, както и на членовете на Европейския съюз за радио и телевизия , в случай че информацията за предстоящите промени в Полша е вярна, ще доведе до сериозни и вредни последици за обществените медии в Полша, като ще ограничи, вместо да разшири, независимостта на тяхното управление и редакционната им независимост.

Както знаете, Полското обществено радио и Полската обществена телевизия са дългогодишни и уважавани членове на Европейския съюз за радио и телевизия. Въпреки системния недостиг на обществено финансиране преобразуваният модел на полските обществени медии е сред най-успешните в Централна и Източна Европа, поставени под надзора на медийния регулатор, чиято независимост е заложена в полската конституция. Въпреки положителната роля на медийния регулатор независимостта на обществените медии се гарантира и от стабилността на националното медийно законодателство и по-специално на Закона за радиото и телевизията в Полша. Освен това, през 2015 година Полша заема предни позиции в класациите за свобода на медиите на „Репортери без граници“, както и на „Фрийдъм хаус“ за постигнатите от страната политически права и граждански свободи. Същевременно, полските обществени оператори успяха да запазят сериозните си позиции на медийния пазар. Техният пазарен дял е 30%, което е много над средния пазарен дял на обществените медии в Европа. Полската телевизия достига до 90% от населението на страната всяка седмица. Това означава, че Полската телевизия има разнообразна програма, която отговаря на изискването за предоставяне на универсална услуга.

Ние напълно подкрепяме плановете на полското правителство, целящи да се укрепи устойчивото финансиране на обществените радио и телевизия. От друга страна, не виждаме необходимост да се променя правната форма на двете организации. Трансформирането на съществуващата акционерна компания, собственост на държавата /понастоящем/, в публично-правна организация /както се предвижда/ би могло да бъде сложен и продължителен процес, а опитът на други страни показва, че моделите, изградени на базата на частното и публичното право, могат да осигуряват оригинална, некомерсиална, устойчива и конкурентна обществена медийна услуга /например, Френската телевизия във Франция, която се регулира от частното право, и ARD и ZDF в Германия, които се регулират от публичното право/.

Ние сме загрижени най-вече от прессъобщенията, че правителството планира бързо да наложи структурни и персонални промени в управлението на Полската телевизия и Полското радио, без да проведе демократичен дебат и консултации с всички заинтересовани. Подобни мерки ще бъдат явна крачка назад в развитието на полската медийна екосистема и ще обърнат положителните тенденции в нейното развитие след падането на комунизма в Полша.

Начинът на надзор и избор на управителни органи е изключително важен фактор за гарантиране на независимостта на обществените медии. Плурализмът и независимостта от политическата власт са ключови принципи за функционирането на обществените медии в демократичните общества, което е в съответствие с чл.10 от Европейската конвенция за човешките права. Тези принципи се подкрепят и от Европейския съд за човешките права /например, случаят „Маноле“/, както и от Съвета на Европа в техните препоръки и декларации относно обществените медии. Обществените медии не трябва да са в услуга на политиците. Примери за подобни практики могат да бъдат намерени в други страни и те обикновено са знак за слабости или проблеми в дейността на демократичните институции.

Ето защо ние призоваваме полското правителство да не се поддава на изкушението да използва структурните промени в обществената медийна система като средство за политически контрол върху медиите.

В случай че се налагат промени в управлението на Полската телевизия и Полското радио, те трябва да се предприемат след сериозен анализ и оценка на въздействието им и да бъдат резултат от открит демократичен дебат.

От името на всички членове на Управителния съвет на Европейския съюз за радио и телевизия ми позволете отново да заявя, че EBU чрез Постоянните си служби, ръководени от г-жа Ингрид Делтонр, нашият генерален директор, заявяваме готовност да предоставим експертно правно съдействие, в случай че полското правителство се обърне към нас.

Жан-Пол Филипо Ингрид Делтонр

Президент Генерален директор